CELEX: 32018D1094
Language: hu
Date: 2018-08-01 00:00:00
Title: A Bizottság (EU) 2018/1094 határozata (2018. augusztus 1.) Hollandiának az Európai Ügyészség létrehozásával kapcsolatos megerősített együttműködésben való részvétele megerősítéséről

2.8.2018   
               
               
                  HU
               
               
                  Az Európai Unió Hivatalos Lapja
               
               
                  L 196/1
               
            
         A BIZOTTSÁG (EU) 2018/1094 HATÁROZATA
         (2018. augusztus 1.)
         Hollandiának az Európai Ügyészség létrehozásával kapcsolatos megerősített együttműködésben való részvétele megerősítéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre és különösen annak 328. cikke (1) bekezdésére, valamint 331. cikke (1) bekezdésére,
         tekintettel az Európai Ügyészség létrehozására vonatkozó megerősített együttműködés bevezetéséről szóló, 2017. október 12-i (EU) 2017/1939 tanácsi rendeletre (1),
         tekintettel a Hollandia által, a 2018. május 14-i levél útján benyújtott értesítésre, amelyben kifejezi az Európai Ügyészség létrehozásával kapcsolatos megerősített együttműködésben való részvétel iránti szándékát,
         mivel:
         
                     (1)
                  
                  
                     2017. április 3-án Belgium, Bulgária, Ciprus, a Cseh Köztársaság, Finnország, Franciaország, Görögország, Horvátország, Litvánia, Luxemburg, Németország, Portugália, Románia, Spanyolország, Szlovákia és Szlovénia bejelentette az Európai Parlamentnek, a Tanácsnak és a Bizottságnak, hogy az Európai Ügyészség létrehozásával kapcsolatban megerősített együttműködést kívánnak létrehozni. Ezenkívül a 2017. április 19-i, a 2017. június 1-jei, a 2017. június 9-i, illetve a 2017. június 22-i levelében Lettország, Észtország, Ausztria és Olaszország is jelezte, hogy részt kíván venni a megerősített együttműködés létrehozásában.
                  
               
                     (2)
                  
                  
                     Az Európai Unióról szóló szerződés (EUSZ) 20. cikkének (2) bekezdésében és az Európai Unió működéséről szóló szerződés (EUMSZ) 329. cikkének (1) bekezdésében említett megerősített együttműködés folytatására vonatkozó engedélyt 2017. április 3-án az EUMSZ 86. cikke (1) bekezdésének harmadik albekezdésével összhangban megadottnak kell tekinteni.
                  
               
                     (3)
                  
                  
                     A Tanács 2017. október 12-én elfogadta az Európai Ügyészség létrehozására vonatkozó megerősített együttműködés bevezetéséről szóló (EU) 2017/1939 rendeletet.
                  
               
                     (4)
                  
                  
                     Az (EU) 2017/1939 rendelet 2017. november 20-án hatályba lépett. Az Európai Ügyészség a nyomozások és vádhatósági eljárások lefolytatására vonatkozó hatáskörének gyakorlását az európai főügyész javaslata alapján a Bizottság által hozott határozatban szereplő időpontban kezdi meg, amely legkorábban három évvel az említett rendelet hatálybalépése után történhet.
                  
               
                     (5)
                  
                  
                     Az (EU) 2017/1939 rendelet nem köti különös feltételekhez az Európai Ügyészség létrehozásával kapcsolatos megerősített együttműködésben való részvételt.
                  
               
                     (6)
                  
                  
                     Az (EU) 2017/1939 rendelet 120. cikke (2) bekezdésének első albekezdésével összhangban az Európai Ügyészség az e rendelet hatálybalépésének időpontját követően elkövetett, hatáskörébe tartozó bűncselekményekkel kapcsolatban gyakorolja hatásköreit. Az (EU) 2017/1939 rendelet 22. és 23. cikkében említett bűncselekmények esetében, amelyek az említett rendelet hatálybalépése óta még nem tartoznak az Európai Ügyészség hatáskörébe, az Európai Ügyészség e rendelet Hollandiában való hatálybalépését követően gyakorolja a Hollandia területére és állampolgáraira vonatkozó hatáskörét,
                  
               ELFOGADTA EZT A HATÁROZATOT:
         
            1. cikk
            A Bizottság megerősíti Hollandia részvételét az Európai Ügyészség létrehozásával kapcsolatos megerősített együttműködésben.
         
         
            2. cikk
            Az (EU) 2017/1939 rendelet e határozat hatálybalépésének napján lép hatályba Hollandiában.
         
         
            3. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2018. augusztus 1-jén.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 283., 2017.10.31., 1. o.